**Harvia Oyj** on suomalainen saunankiukaita, saunoja ja saunasisustuksia valmistava yhtiö. Harvia on valmistanut puulämmitteisiä kiukaita 1950-luvulta ja sähkölämmitteisiä kiukaita 1980-luvulta asti. Harvian pääkonttori sijaitsee Keski-Suomen Muuramessa.  Yhtiö työllisti vuoden 2018 lopussa 400 henkilöä.

Perheyhtiönä alun perin toimineen Harvian perusti Tapani Harvia (1920–1998) vuonna 1950. Yhtiön toimintaa ovat sittemmin jatkaneet hänen lapsensa Risto Harvia ( s. 1948 ) toimitusjohtajana vuodesta 1977 vuoteen 2013 saakka , Pertti Harvia (s. 1950), Kullervo Harvia (s. 1951) ja Sari Harvia-Jyllinmaa (s. 1957). Harvian tehtävissä on toiminut myös perheen kolmannen sukupolven jäseniä. Verotussyistä yhtiö myytiin vuonna 2014 sijoitusrahasto CapManille ja Harvian listaaminen pörssiin otettiin harkintaan. Harvian listautuminen Helsingin pörssiin toteutui lopulta maaliskuussa 2018.

Historia
--------

### Tapani Harvian johdossa

Harvian tehdas Muuramessa
Tapani Harvia perusti vuonna 1950 Jyväskylään Taidetakomo Harvian. Yritys valmisti tuolloin muun muassa takkaluukkuja ja ovenkahvoja. Esimerkiksi Jyväskylän yliopiston päärakennuksen sisäänkäynnin ovenkahvat ovat Taidetakomo Harvian valmistamat.*lähde?*

Tapani Harvia teki ensimmäisen puulämmitteisen Harvia-kiukaan omaan käyttöönsä vuonna 1950. Ensimmäiset myyntiin tarkoitetut puulämmitteiset kiukaat valmistuivat 1950-luvun puolivälissä. Vuosikymmenen loppuun mennessä kiukaista oli tullut Harvian päätuote. Kiukaiden tuotemerkki oli Har-Ve. Kiukaita myytiin noin 500 kappaletta vuodessa. Vuonna 1958 yrityksen nimi muuttui Takomo T Harvia Ky:ksi ja vuonna 1961 edelleen Harvia Ky:ksi. Harvia valmisti noin tuhat kiuasta vuodessa ja työllisti viitisen henkilöä. Risto Harvia (s. 1948) tuli mukaan yrityksen toimintaan vuonna 1966 ja Kullervo Harvia vuosikymmenen lopussa.*lähde?*

Vuonna 1972 Harvia muutti Jyväskylästä Muurameen, omaan 500 neliömetrin teollisuushalliin. Pertti Harvia ja Sari Harvia-Jyllinmaa tulivat mukaan yrityksen toimintaan 1970-luvun puolivälissä. Risto Harvia aloitti toimitusjohtajana vuonna 1977. Vuosikymmenen loppuun mennessä valmistusmäärä oli kasvanut noin 6 000 kiukaaseen vuodessa. Työntekijöitä oli 12.

Harvia Ky muuttui osakeyhtiömuotoon Harvia Oy:ksi vuonna 1980. Tapani Harvia siirtyi eläkkeelle ja yrityksen hallituksen puheenjohtajaksi. Puulämmitteisten kiukaiden lisäksi Harvia alkoi valmistaa sähkökiukaita 1980-luvun alkupuolella. Vuosikymmenen lopulla yhtiössä työskenteli 32 henkeä ja tehdas valmisti noin 20 000 puulämmitteistä ja 5 000 sähkölämmitteistä kiuasta vuodessa.

### Kansainvälinen kasvu

Harvian *AinaValmis*-kiuas
Kasvu jatkui 1990-luvulla, jolloin yhtiö aloitti viennin Keski-Eurooppaan. Seuraavia vientialueita olivat Venäjä, Itä-Eurooppa, Yhdysvallat ja Kaukoitä. Vuonna 1992 Harvia Oy nimettiin Vuoden Yrittäjäksi Keski-Suomessa. Vuonna 1992 markkinoille tuotiin AinaValmis-sähkökiuas. Yhteensä Harvia-kiukaita valmistui noin 60 000 vuodessa, ja niistä lähes 70 % oli sähkökiukaita.

Vuonna 2005 Harvia perusti tehtaan Kiinaan. Yhtiö valmisti tuolloin myös sisustus- ja saunatuotteita, infrapunasaunoja, kylpyhuonesaunoja ja pääasiassa vientiin valmissaunoja. Harvialle myönnettiin Valtakunnallinen Yrittäjäpalkinto vuonna 2000. Risto Harvia sanoi uskovansa, että yrityksen menestyksen salaisuus on, että Harvia on perheyritys, joka kykenee notkeaan ja ketterään päätöksentekoon.

Vuonna 2012 Harvia esitteli maailman ensimmäisen kiukaan, jonka voi ripustaa roikkumaan saunan katosta, pallonmuotoisen Harvia Globen. Risto Harvia jäi eläkkeelle vuonna 2013 ja hänen seuraajakseen nousi Pertti Harvia, joka oli toiminut Harvia Oy:n teknisenä johtajana 1970-luvun lopulta alkaen, Harvian saunatehtaan toimitusjohtajana vuodesta 1997 ja Harvian Kiinan-tehtaan toimitusjohtajana vuodesta 2004. Risto Harvia jatkoi edelleen yhtiön hallituksessa.

### CapManin omistuksessa

Perustamisestaan lähtien Harvian perhepiirille kuulunut yhtiön osake-enemmistö myytiin vuonna 2014 sijoitusrahasto CapManille verotussyistä. Yhtiön toimitusjohtajan Pertti Harvian mukaan sukupolvenvaihdoksen verotus olisi käynyt liian kalliiksi. Harvian listaaminen pörssiin oli myös harkinnassa. Kaupan myötä kolmannen sukupolven Teemu Harvia nimitettiin yhtiön tekniseksi johtajaksi ja Timo Harvia tutkimus- ja tuotekehitysjohtajaksi. Pertti Harvia jäi eläkkeelle vuonna 2016, jolloin toimitusjohtajaksi nousi Tapio Pajuharju.

### Listautuminen ja alkutaival pörssissä

Harvia Oyj listautui Helsingin pörssiin maaliskuussa 2018. Listautumisantiin osallistui noin 2 000 uutta osakkeenomistajaa ja osakkeen merkintähinta oli 5,00 euroa. Listautumisen jälkeisinä ensimmäisinä vuosina Harvian liiketoiminta on kasvanut merkittävästi niin Suomessa ja kansainvälisesti. Harvia osti yhdysvaltalaisen Almost Heaven Saunas -saunavalmistajan joulukuussa 2018 ja n. 80% saksalaisesta EOS -saunavalmistajasta huhtikuussa 2020.

Lähteet
-------

* Harvia löylyttää kaikki. 50 vuodessa maailman johtavaksi kiuasvalmistajaksi (Harvia 2001).
* Harvia Oy:n toimitusjohtaja vaihtuu (Arkistoitu – Internet Archive). Keskisuomalainen 14.10.2013, Pertti Harvian tulo toimitusjohtajaksi.

### Viitteet

1. 1 2 3 4 5  Tilinpäätös ja toimintakertomus 2018 (PDF) *harvia.fi*. Harvia Oyj. Viitattu 8.3.2019.
2. 1 2  Johto ja hallitus *Harvia.fi*. Viitattu 27.8.2019.
3. 1 2 3  Pellinen, Mikko: Sukupolvenvaihdoksen umpikujassa.  *Perheyritys*, 2014, nro 2, s. 38–41. Artikkelin verkkoversio. Viitattu 27.10.2016.
4. ↑  Harvia Oyj: Harvia vuosikertomus 2018 *harvia.fi*. Viitattu 19.6.2019.
5. 1 2  Tapio Pajuharjusta Harvian toimitusjohtaja – valmistelee yhtiötä pörssiin *Kauppalehti*.  11.5.2016. Viitattu 27.10.2016.
6. 1 2  Helsingin pörssi nousi lievästi, Altia ja Harvia kiinnostivat *Arvopaperi*.  23.3.2018. Viitattu 23.3.2018.
7. 1 2  Harvia Oy uumoilee ryhtyvänsä yritysveturiksi *HT klusterit – Harvia Oy*.  20.5.2010. yväskylän seudun kehittämisyhtiö Jykes Oy.  Arkistoitu 7.1.2015. Viitattu 5.6.2020.
8. ↑  Seppälä, Antti & Tolvanen, Pauliina: Pertti Harvia: Yritys piti myydä verojen takia – pörssilistaus harkinnassa *Yle Uutiset*.  26.3.2016. Viitattu 27.10.2016.
9. ↑  HARVIA VAHVISTAA ASEMAANSA YHDYSVALLOISSA OSTAMALLA ALMOST HEAVEN SAUNAS LLC:N LIIKETOIMINNAN
10. ↑  HARVIA VAHVISTAA ASEMAANSA AMMATTILAIS- JA PREMIUM-SAUNARATKAISUISSA – OSTAA ENEMMISTÖN EOS GROUPISTA
11. ↑  HARVIAN EOS GROUP -KAUPPA PÄÄTÖKSEEN

Aiheesta muualla
----------------

* Harvia